B4-0599, 0624, 0631 και 0635/96

Ψήφισμα σχετικά με τη Νιγηρία

Το Ευρωπαϊκό Κοινοβούλιο,

- έχοντας υπόψη το ψήφισμα της τελευταίας συνεδρίασης της Συνέλευσης Ίσης Εκπροσώπησης ΑΚΕ-ΕΕ,

- έχοντας υπόψη τα προηγούμενα ψηφίσματά του για τη Νιγηρία, και ιδίως της 12ης Οκτωβρίου 1995 ((ΕΕ C 287 της 30.10.1995, σελ. 196)) και της 16ης Νοεμβρίου 1995 ((ΕΕ C 323 της 4.12.1995, σελ. 91)),

- έχοντας υπόψη τα συμπεράσματα στα οποία κατέληξε η Υπουργική Ομάδα Δράσης της Κοινοπολιτείας μετά τη συνεδρίασή της στις 23 Απριλίου 1996,

Α. έχοντας υπόψη την αναποτελεσματικότητα των κυρώσεων της ΕΕ κατά της Νιγηρίας οι οποίες επιβλήθηκαν λόγω της εκ μέρους του στρατιωτικού καθεστώτος συστηματικής παραβίασης των ανθρωπίνων δικαιωμάτων και των δημοκρατικών αρχών,

Β. έχοντας υπόψη ότι στο Συμβούλιο Γενικών Υποθέσεων που θα συνέλθει στις 10 και 11 Ιουνίου, οι σχέσεις ΕΕ-Νιγηρίας θα εξεταστούν υπό το φως της εξάμηνης περιόδου αξιολόγησης,

Γ. έχοντας υπόψη την από μακρόν επιδειχθείσα από το Ευρωπαϊκό Κοινοβούλιο ευαισθησία σχετικά με τα ανθρώπινα δικαιώματα στη Νιγηρία και τη βούλησή του να γνωστοποιήσει την άποψή του ενώπιον του Συμβουλίου Γενικών Υποθέσεων που θα συνέλθει με θέμα τις σχέσεις ΕΕ-Νιγηρίας,

Δ. Ανησυχώντας σοβαρά για το γεγονός ότι παρά τις πολιτικές και οικονομικές κυρώσεις που επέβαλε η ΕΕ, ένας τεράστιος αριθμός κρατουμένων συνείδησης εξακολουθεί να βρίσκεται στις φυλακές, με κατηγορίες που η διεθνής κοινότητα θεωρεί χαλκευμένες και ότι η πρόοδος προς την επιστροφή σε μία δημοκρατικά εκλεγμένη νόμιμη κυβέρνηση είναι υπερβολικά αργή,

Ε. εκφράζοντας τη λύπη του για το γεγονός ότι παρά τις συνεχιζόμενες παραβιάσεις των ανθρωπίνων δικαιωμάτων, οι διπλωματικές σχέσεις μεταξύ ΕΕ και Νιγηρίας έχουν εν πολλοίς αποκατασταθεί,

ΣΤ. επισημαίνοντας και πάλι ότι καταδικάζει απερίφραστα τη δι' απαγχονισμού εκτέλεση του Ken Saro-Wiwa και 8 άλλων μελών του ιδίου κινήματος παρά την καθολική καταδίκη της διεθνούς κοινότητας,

Ζ. εκφράζοντας τον αποτροπιασμό του για το γεγονός ότι ο FELIX NDAMAIGIDA και η REBECCA ONYABI IKPE είναι παρόμοιας μορφής κρατούμενοι που δικάστηκαν εν κρυπτώ και εν συνεχεία καταδικάστηκαν για προδοσία, σε δίκες που δεν πληρούσαν τα διεθνή πρότυπα και που τώρα κρατούνται σε απόλυτη απομόνωση χωρίς δυνατότητα επικοινωνίας ούτε με την οικογένειά τους, ούτε τους δικηγόρους και χωρίς δυνατότητα ιατροφαρμακευτικής περίθαλψης,

Η. απαντώντας στην απελπισμένη έκκληση για βοήθεια που περιέχεται σε ανοικτό γράμμα το οποίο φυγαδεύθηκε από τη Νιγηρία προς την εφημερίδα «The Times» την περασμένη Παρασκευή 17 Μαΐου 1996, από τους 19 Ogonis που κρατούνται ακόμη με τις ίδιες κατηγορίες όπως και ο Ken Saro-Wiwa, και το οποίο περιγράφει τις απάνθρωπες συνθήκες κράτησής τους,

Θ. θορυβημένο για το γεγονός ότι οι καταδίκες αυτές φαίνεται να βασίζονται στην ειρηνικά εκδηλωθείσα αντίθεσή τους προς την κυβέρνηση του στρατηγού Sani Abacha που κατέλαβε την εξουσία μετά από παράνομη ακύρωση των αποτελεσμάτων των εκλογών του 1993,

Ι. εκφράζοντας την ανησυχία του για το γεγονός ότι οι παρούσες κυρώσεις που επέβαλε η ΕΕ στη Νιγηρία, δεν ήταν αποτελεσματικές και πιστεύοντας ότι πρέπει να υιοθετηθούν πλέον νέα μέτρα,

1. ζητεί από το Συμβούλιο και την Επιτροπή να δημοσιοποιήσουν την έκθεση σχετικά με την αποτελεσματικότητα των μέτρων που απαιτεί η ΕΕ όσον αφορά τις σχέσεις της με τη Νιγηρία;

2. ζητεί να απελευθερωθούν όλοι οι κρατούμενοι συνείδησης, συμπεριλαμβανομένων του Felix Ndamaigada και της Rebecca Onyabi Ikpe;

3. καλεί την κυβέρνηση της Νιγηρίας να απελευθερώσει τους 19 κρατούμενους της φυλής Ogoni που αντιμετωπίζουν παρόμοιες κατηγορίες ενώπιον στρατοδικείων παρεμφερών με αυτό που καταδίκασε σε εκτέλεση τον Ken Saro-Wiwa τον Νοέμβριο 1995;

4. καλεί την κυβέρνηση της Νιγηρίας να απελευθερώσει το συνήγορο των 19 Ogonis κ. Gari Fawehinmi ο οποίος κρατείται χωρίς να του έχει απαγγελθεί κατηγορία από τον Ιανουάριο 1996;

5. καλεί την κυβέρνηση της Νιγηρίας να προχωρήσει σε ταχεία μετάβαση προς τη δημοκρατία που θα στεφθεί με ελεύθερες εκλογές υπό την επιτήρηση διεθνών παρατηρητών μέχρι τα τέλη του 1996;

6. πιστεύει ότι ένας από τους αποτελεσματικότερους τρόπους για την άσκηση πίεσης στην κυβέρνηση της Νιγηρίας είναι η επιβολή πετρελαϊκού εμπάργκο και γι' αυτό καλεί το Συμβούλιο και την Επιτροπή να διατυπώσουν σαφή σύσταση όσον αφορά τον τρόπο με τον οποίο θα μπορούσε να επιβληθεί ένα τέτοιο εμπάργκο;

7. χαιρετίζει την προσφορά της SHELL να καθαρίσει όλες τις πετρελαιοκηλίδες και την υπόλοιπη ρύπανση, να επισκευάσει τους πετρελαιαγωγούς και τα διυλιστήρια στη χώρα των Ogonis;

8. καλεί το Συμβούλιο Γενικών Υποθέσεων που θα συγκληθεί στις 10 και 11 Ιουνίου 1996, να εφαρμόσει ορθά τους περιορισμούς όσον αφορά την έκδοση θεωρήσεων διαβατηρίων που ενέκρινε η ΕΕ σε σχέση με τη Νιγηρία τον Νοέμβριο του 1995;

9. καλεί το Συμβούλιο Γενικών Υποθέσεων που θα συνέλθει στις 10 και 11 Ιουνίου να επιβάλει απαγόρευση όλων των εξαγωγών όπλων της ΕΕ προς τη Νιγηρία, λόγω των απαράδεκτων επιδόσεων της χώρας αυτής σε θέματα ανθρωπίνων δικαιωμάτων;

10. καλεί τα κράτη μέλη να λάβουν μέτρα ώστε να παγώσουν τα περιουσιακά στοιχεία που φυλάσσονται σε τράπεζες της ΕΕ και αφορούν τόσο τη νιγηριανή κυβέρνηση όσο και προεξάρχοντα μεμονωμένα μέλη της παρούσας κυβέρνησης και τις οικογένειές τους;

11. καλεί το Συμβούλιο να προτείνει στα κράτη μέλη κοινή δράση για να εξασφαλισθεί ότι οι ευρωπαϊκές εταιρείες που συμμετέχουν στις συμβάσεις δημοσίων προμηθειών θα σέβονται τα ανθρώπινα δικαιώματα στη Νιγηρία;

12. ζητεί από την Επιτροπή να πραγματοποιήσει μελέτη σχετικά με τις κοινωνικές και περιβαλλοντικές επιπτώσεις των δραστηριοτήτων των πετρελαϊκών εταιρειών στη χώρα των Ogoni και να την διαβιβάσει στο Ευρωπαϊκό Κοινοβούλιο;

13. ζητεί να τερματιστούν όλες οι ανταλλαγές εμπειριών και η κατάρτιση που παρέχεται σε αξιωματούχους και στρατιωτικούς της νιγηριανής κυβέρνησης;

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή πριν από τη σύγκληση του Συμβουλίου Γενικών Υποθέσεων στις 10 και 11 Ιουνίου 1996.